Jan Douko Klèsi Po Ak Jan Sa Aji Sou Sante Piblik
Anpil pwodui ki sèvi pou douko anpwazone ni kò n, ni anviwonnman an. Twa pwodui ki pi komen lan savon douko, lan krèm douko, se mèki, idwokwinonn, ak estewòyd. Tout pwodui sa yo mache ak move efè sou lasante. Mèki douko rapid men li pa bon ditou pou lasante. Li menm danjere pou lasosyte tou. Lè moun sèvi ak pwodui douko ki gen mèki, kou yo benyen, mèki a al lan tè a, al lan larivyè yo kote li anpile lan pyebwa yo, lan pwason yo. Lè fi ansent manje manje ki gen mèki, sa ka fè kò pitit la fèt ak defòmasyon. Mèki pa ti pwazon senp. Mèki lan krèm douko yo siseptib ba moun ki sèvi ak krèm sa yo kansè lan sèvèl, ak lan fwa. Kon sa tou, mèki kon bay sikatris lan po, fè nè lan kò n mal fonksyone. Met sou sa, mèki andomaje ren moun tou.
Danje lan sèvi ak pwodui douko ki gen mèki tèlman anpil, plizyè peyi fè pwodui sa yo ilegal lakay yo. Kwak sa moun jwenn achte yo fasil sou entènèt. Mèki sèvi lan krèm maskara tou. Gouvènman Ameriken an gen regleman sou valè kantite mèki yon konpani gen dwa mete lan pwodui kozmetik. Gouvènman Inyon Ewòp la pa pèmèt konpani lakay li fè krèm ak savon ki gen mèki pou vann ann Ewòp. Men yo pèmèt yo fè yo depi se ekspòte y ap ekspòte yo. Kon sa, yo plen Afrik ak pwodui danjere sa yo.
Daprè òganizasyon Sante Mondyal, kwak tout konpani pa di ki pwodui ki lan krèm, ki lan savon yo fè, men, se devwa tout moun pou yo li enfòmasyon ki sou nenpòt bagay yo pral pase sou kò yo pou yo ka konnen si l gen mèki ladan n. Depi w wè mo sa yo ekri sou bwat la, ou mèt konnen li gen mèki ladan n: Mercury, Hg, mercuric iodide, mercury chloride, ammoniated mercury, amide chloride of mercury, quicksilver, cinnabaris (mercury sulfide), hydrargyria oxydum rubrum (mercury oxide). Menm si bwat la pa di li gen mèki, men depi yo mande w evite kontak ak metal, ou mèt konnen li gen mèki ladan n. Ata vapè mèki a danjere pou moun k ap respire lè ki pase sou po moun ki gen mèki sou po yo.
Depatman Sante Piblik Lavil Nouyòk egzamine 10 krèm douko epi yo jwenn gen ladan yo ki gen 14 000 fwa plis mèki pase valè legal la. An avril 2018, Leta Lavil Nouyòk voye di tout doktè lan vil la pou yo di moun pa sèvi ak okenn krèm, okenn savon douko.
Idwokwinonn (hydroquinone), ki lan krèm ak lan savon douko danjere tou. Idwokwinonn bay kansè. Gen plizyè peyi ki pa pèmèt moun vann okenn pwodui ki gen idwokwinonn ladan n. Gen anpil lòt peyi ki pèmèt pwodui sa yo depi pousantaj idwokwinonn nan pa depase 2%. Se pa konnen nou konnen 2% an pa danjere, men se ba nivo 2% ba epi anpil gouvènman deside pran chans ak yon nivo ki ba pase yo kite konpani yo plen krèm yo, plen savon yo idwokwinonn. Kanta pou estewòyd yo menm, yo fè po moun vin fen, e sa fè moun siseptib pran enfeksyon po.
Konn gen rezon medikal ki fè pwodui sa yo nesesè. Moun konn bezwen efase mak sikastris, mak bouton ki leve sou po yo. Lè se pou sèvis medikal, gen mwens danje paske se sou yon ti pati lan kò moun nan pwodui a sèvi. Plis pomad, plis krèm, plis savon douko, plis danje. Danje yo plis lè se pou rezon sosyal moun nan douko paske se sou tout kò l li met pwodui a.
Gen plizyè diferan fason pwodui douko yo aji. Souvan, pwodui douko yo anpeche melanin, ki soti lan melanosit yo, rive sou tèt po n pou detenn keratinosit yo, denyè kouch po nou. Gen lòt pwodui douko ki anpeche melanosit yo pwodui ten melanin nan. Mèki se yon pwodui ki sèvi souvan lan anpil pomad, anpil krèm, anpil savon douko. Mèki anpeche melanosit yo pran tiwosin lan vyann, lan pwoteyin nou manje, pou l konvèti l, fè l tounen ten melanin. Idwokwinonn nan anpeche melanin nan monte al sou sifas po a. Estewòyd la fè po a pi fen. Pwodui sa yo deja danjere e yo ka vin pi danjere toujou lè moun k ap sèvi avè yo melanje yo ak lòt pwodui. Gen kèlke dam ki esplike yo konn melanje pwodui yo ak pèmanan anvan yo pase l sou po yo.
Pou kabre danje ki genyen lan sèvi ak diferan pwodui douko dirèkteman sou po n, gen anpil jefò k ap fèt pou moun jwenn pwodui ki bay mwens pwoblèm. Alèkile gen glitatiyòn (glutathione) moun gen dwa pran kòm konprime oubyen lan entravenez ki vide pwodui a direkteman lan san yo. Kwak glitatiyòn parèt mwen danjere pase mèki, nou poko fin asire si l bon pou lasante. Lan peyi Filipin kote yo sèvi ak glitatiyòn anpil lan entravenez, gen rapò ki di li bay maladi po, maladi tiwoyd, maladi ren. Odinèman, moun kòmanse wè rezilta apre 10 tretman. Apre 10 premye tretman sa yo, fòk moun nan tounen chak 2 mwa kon sa pou vin pran tretman pou l ka kenbe nouvo koulè li a.
Konpani ki fè krèm douko yo, se konpani ki pèmèt moun chanje koulè po yo pou yon koulè yo prefere. Pandan konpani sa yo ap sèvi popilasyon ki pito po klè a, se ranfòse y ap ranfòse prejije ki genyen kònt moun po fonse kòmkwa se chanje pou moun sa yo al chanje po yo. Met sou sa, se ede y ap ede detui anviwonnman an pou lòt moun, pou lòt bèt, pou lòt plant.
Yon moun gen dwa douko douko l jan l vle depi li pa andomaje ni ti bebe lan vant, ni piblik la, ni anviwonnman an. Pou pi piti, pwodui douko yo dwe mache ak yon avi Sante Piblik ki devwale danje pwodui yo poze ni pou endividi a, ni pou lasosyete.